Cyril-plan vir investering: Kwart moet uit energie kom | Netwerk24
Deur Francois Williams 16 Mei 2018 10:50
Die energiesektor moet na regte minstens 'n kwart oplewer van die $100 miljard se buitelandse beleggings wat pres. Cyril Ramaphosa wil lok, het Jeff Radebe, minister van energie, Woensdag gesê.
Jeff Radebe, minister van energie. Foto: Jabu Kumalo
Radebe, ook waarnemende president terwyl Ramaphosa in die buiteland is, het voor sy begrotingsposdebat Woensdag op 'n mediakonferensie gesê hy beskou die R56 miljard se beleggings wat deur die 27 nuwe groenkragprojekte gelok word, as deel van die $25 miljard wat die energiesektor sal lok.
Ander beleggings sluit in die ontwikkeling van Suid-Afrika se skaliegasbronne, die nuwe beoogde olieraffinadery en die opgradering van bestaande olieraffinaderye.
Radebe sê daar word reeds met die groot oliemaatskappye oor 'n nuwe raffinadery gepraat en hy hoop daar sal teen September konsensus wees daaroor.
Hy twyfel nie oor die ontwikkeling van Suid-Afrika se skaliegasbronne nie, en gaan met Gwede Mantashe, minister van minerale bronne, daaroor saamwerk.
Radebe het weer belowe die hersiene geïntegreerde hulpbronplan sal vir openbare kommentaar heropen word sodat dit teen Augustus afgehandel kan wees. Dit sal sekerheid en vertroue gee in die energiesektor.
Radebe sê kernkrag is steeds deel van Suid-Afrika se energiemengsel, en die hulpbronplan sal meer duidelikheid gee hieroor. Hy het eers oor kernkrag gepraat nadat 'n joernalis daaroor uitgevra het.
Die regering se plan vir 'n nuwe olieraffinadery is volgens Radebe nodig, want bestaande raffinaderye kan nie die jongste gehalte skoon brandstof lewer wat moderne voertuie benodig nie.
Suid-Afrika en Mosambiek kan beter saamwerk om Mosambiek se aardgasbronne te benut, en amptenare sal voor einde Mei vergader om 'n gesamentlike program te ontwikkel om die benutting van die gas te verbeter deur albei lande.
Die reuse-vondse van aardgas in die Rovuma-kom aan die kus van Mosambiek bied Suid-Afrika die geleentheid om betrokke te raak met waardetoevoeging tot Mosambiek se aardgasbronne, wat 'n gas-tot-brandstofaanleg kan insluit.
Radebe sê sy departement sal binnekort 'n omdraaiplan gereed hê vir die Sentrale Energiefonds-groep, met spesifieke klem op die staatsbeheerde brandstofmaatskappy PetroSA.
Hy wil sorg dat PetroSA se projekte betyds en binne begroting voltooi word en dat die maatskappy weer winsgewend word.
Meer oor: Sentrale Energiefonds | Petrosa | Eskom | Jeff Radebe | Krag | Brandstof | Kernkrag | Staatsondernemings | Energie